Predkladacia správa

Na rokovanie vlády Slovenskej republiky predkladá minister financií materiál Národná koncepcia informatizácie verejnej správy, ktorú má predložiť Ministerstvo financií SR podľa zákona č. 275/2006 Z. z. o informačných systémoch verejnej správy vláde SR na schválenie.
Vláda Slovenskej republiky zdôraznila v dokumente “Programové vyhlásenie vlády Slovenskej republiky” svoj záväzok modernizovať verejnú správu jej ekonomizáciou a informatizáciou, zabezpečiť poskytovanie služieb občanom a firmám atraktívnejším a jednoduchším spôsobom. Cieľom je vybudovanie modernej verejnej správy, ktorá bude spĺňať svoje úlohy efektívne, ktorá je transparentná a minimálne zaťaží občanov a firmy.
Členské štáty EÚ sa zaviazali plniť úlohy všeobecne prístupnej elektronickej verejnej správy a zabezpečiť, aby do roku 2010 všetci občania vrátane sociálne znevýhodnených skupín využívali do veľkej miery výhody elektronickej verejnej správy, aby európska verejná správa poskytovala verejnosti prístupnejšie a dôveryhodnejšie informácie a služby prostredníctvom inovačného využívania IKT a zvyšovala informovanosť o výhodách elektronickej verejnej správy, zlepšených postupoch a podpore všetkých užívateľov. 
Vláda Slovenskej republiky na svojom zasadnutí dňa 27. 2. 2008 schválila dokument Stratégia informatizácie verejnej správy, ktorý definuje víziu rozvoja e-Governementu na Slovensku do roku 2013 a uznesením vlády SR číslo 131/2008 uložila Ministerstvu financií SR vypracovať tento dokument do 30. apríla 2008. 
	Národná koncepcia informatizácie verejnej správy prinesie nový prístup do riešenia problematiky informatizácie verejnej správy predovšetkým tým, že budovanie informačných systémov štátnej správy a samosprávy bude postavené na spoločných základoch a princípoch. Národná koncepcia informatizácie verejnej správy definuje integrovanú architektúru a princípy a priority budovania informačných systémov verejnej správy a zároveň bude smerovať k implementovaniu postupov, ktoré sú vytvorené hĺbkovou analýzou praktík v krajinách, kde dosiahli najvyššiu úroveň elektronizácie.
	Realizácia tejto koncepcie v praxi umožní vytvoriť podmienky pre vybavovanie úradných záležitostí verejnosti rôznymi elektronickými prostriedkami, zníženie neproduktívneho času stráveného administratívnym vybavovaním, vytvoriť predpoklady pre zníženie správnych poplatkov a elimináciu viacnásobnej realizácie identických úkonov. Verejná správa bude efektívnejšia, transparentnejšia a umožní aplikáciou IKT v procesoch výkonu správy čiastočne eliminovať tzv. papierovanie postupným prechodom k elektronickej forme spracovania dokumentov a elektronickej komunikácie s verejnosťou a ostatnými subjektmi verejnej správy.	
Materiál bol predmetom medzirezortného pripomienkového konania (bežný postup) od 31. 3. 2008 do 21. 4. 2008. Vznesené zásadné pripomienky povinných subjektov boli prerokované na rozporových konaniach, v rámci ktorých boli odstránené všetky rozpory. Materiál sa na rokovanie vlády Slovenskej republiky predkladá bez rozporov.